ไทยพาณิชย์ชูตราสารหนี้ทั่วโลก
ขาย2กองทุนโอกาสรับ5-7% ค่าเงินสหรัฐอ่อน-ดอกเบี้ยต่ำ
19 ก.ค. 2555

ขาย2กองทุนโอกาสรับ5-7% ค่าเงินสหรัฐอ่อน-ดอกเบี้ยต่ำ
บลจ.ไทยพาณิชย์ ออก 2 กองทุน FIF ลุยตราสารหนี้คุณภาพทั้งภาครัฐ-เอกชนผ่าน “เวลลิงตัน-พิมโก้” 2 กองทุนระดับโลก คาดผลตอบแทน 5-7% ต่อปี
นายณรงค์ศักดิ์ ปลอดมีชัย รองกรรมการผู้อำนวยการ กลุ่มกลยุทธ์ผลิตภัณฑ์การลงทุน บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บริษัทจะเสนอขายกองทุนเปิดไทยพาณิชย์ โกลบอล บอนด์ (SCBGLOB) และกองทุนเปิดไทยพาณิชย์ โกลบอล สตราทีจิก อินเวสเมนท์ (SCBGSIF) มูลค่าโครงการรวม 4,000 ล้านบาท เสนอขายครั้งแรกวันที่ 23-27 ก.ค. 2555 ลงทุนขั้นต่ำ 5,000 บาท 
“ทั้งสองกองทุนเป็นกองทุนต่างประเทศ (FIF) เน้นลงทุนในตราสารหนี้ทั่วโลก ซึ่งมองว่าเป็นโอกาสในการลงทุน เนื่องจากแนวโน้มค่าเงินเหรียญสหรัฐอ่อนค่าและอัตราดอกเบี้ยทั่วโลกยังอยู่ในระดับต่ำอีก 5-10 ปี ตราสารหนี้จึงมีเสถียรภาพสูงและจากวิกฤตหนี้ยุโรป ทำให้มีการปรับเครดิตตราสารหนี้เร็ว แยกตราสารหนี้ดีและไม่ดีออกจากกัน” นายณรงค์ศักดิ์ กล่าว
นอกจากนี้ เงินลงทุนส่วนใหญ่ทั่วโลกยังลงทุนในตราสารหนี้ แม้มาตรการผ่อนคลายเชิงปริมาณ (QE) รอบ 3 อาจเกิดขึ้นจะกระทบตลาดตราสารหนี้สั้นๆ แต่ในที่สุดจะสู่ภาวะปกติ เพราะธนาคารกลางของประเทศต่างๆ ก็จะลงทุนในพันธบัตร รวมถึงบริษัทประกันและกองทุนบำนาญของสหรัฐก็ลงทุนอยู่มาก ในช่วงที่เศรษฐกิจยุโรปและสหรัฐยังต้องใช้เวลาในการปรับโครงสร้างเศรษฐกิจ 5 ปี
นายณรงค์ศักดิ์ กล่าวว่า สำหรับกองทุน SCBGLOB เน้นลงทุนในหน่วยลงทุนกองทุนเวลลิงตัน โกลบอล บอนด์ พอร์ตโพลิโอ บริหารจัดการโดยเวลลิงตัน แมเนจเม้นท์ เน้นลงทุนตราสารหนี้ภาครัฐและเอกชนทุกประเทศทั่วโลก ปัจจุบันลงทุนตราสารหนี้ของสหรัฐ 50% โดยตราสารหนี้ที่ลงทุนอยู่มีอันดับความน่าเชื่อถือเฉลี่ย AA- และกองทุนนี้อาจสร้างผลตอบแทนจากการลงทุนในอัตราแลกเปลี่ยน 
ขณะที่กองทุน SCBGSIF ลงทุนในหน่วยลงทุนของกองทุนพิมโก้ โกลบอล อินเวสเม้นท์ เกรด เครดิต บริหารโดยพิมโก้ ซึ่งเป็นผู้ลงทุนในตราสารหนี้รายใหญ่ที่สุดของโลก โดยจะเน้นลงทุนตราสารหนี้เอกชนที่มีคุณภาพ จึงมีโอกาสได้ผลตอบแทนสูง ทั้งสองกองทุนจะป้องกันความเสี่ยงจากอัตราแลกเปลี่ยนและซื้อขายได้ทุกวันทำการ
สำหรับผลการดำเนินงานย้อนหลัง 1 ปี ของกองทุนเวลลิงตัน โกลบอล บอนด์ พอร์ตโฟลิโอ มีผลตอบแทนเฉลี่ยในสกุลเงินเหรียญสหรัฐต่อปีอยู่ที่ 3.85% และเป็นสกุลเงินบาทอยู่ที่ 6.57% ต่อปี ส่วนกองทุนพิมโก้ โกลบอล อินเวสเม้นท์ เกรด เครดิต ผลตอบแทนเฉลี่ยสกุลเงินเหรียญสหรัฐต่อปีอยู่ที่ 5.82% และเป็นสกุลเงินบาทอยู่ที่ 8.62% ต่อปี โดยแนะนำให้ลงทุน 1 ปีขึ้นไป โอกาสรับผลตอบแทนเฉลี่ย 5-7% ต่อปี